'Tronkstraf vir boewe wat vraestelle laat uitlek' | Maroela Media
Solidariteit sê hy is saam met duisende matrieks woedend oor 'n stelsel en 'n paar misdadigers wat hulle versaak het.
"Solidariteit sal alles moontlik doen om leerlinge, ouers en onderwysers te ondersteun. Die oorskryf van vraestelle is 'n onreg aan tienduisende [leerders] wat hard gewerk en eerlik geskryf het," het dr. Dirk Hermann, bestuurshoof van Solidariteit, Sondag gesê.
Die onderneming kom nadat Angie Motshekga, minister van basiese onderwys, Vrydag aangekondig het dat twee matriekvraestelle wat voor die aanvang daarvan uitgelek het, oorgeskryf moet word.
Die tweede wiskundevraestel en die tweede fisiese wetenskappe-vraestel word op onderskeidelik 15 Desember en 17 Desember oorgeskryf. Twee uur voordat die drie uur lange wiskundevraestel die middag geskryf word, skryf sommige leerders die oggend nog 'n kunsvraestel van drie uur.
Hermann sê die minister moet verantwoordelikheid aanvaar vir die gebreke wat tot die uitlek van die vraestelle aanleiding gegee het.
"Die skuldiges moet vervolg en swaar gestraf word. Die onskuldiges word nou gestraf," het hy gesê.
"Om net oor te skryf is die maklike uitweg, maar dit stel niks reg nie en daar is boonop geen waarborg dat daar nie weer vraestelle kan uitlek nie. Die ingryping moet behoorlike ondersoeke, verantwoordbaarheid, regstellings en vervolging insluit.
"Die huidige optrede skep angs, maar nie sekerheid en vertroue nie. 'n Geloofwaardige matriekeindeksamen is ononderhandelbaar vir 'n land. Die boewe wat die vraestelle uitgelek het, het dit bedreig."
Die organisasie se Skoleondersteuningsentrum (SOS) het ook gesê hy deel die frustrasie en woede van die meer as 400 000 eerlike matrieks wat die vraestelle moet oorskryf weens die departement se "gebrekkige sekerheidsklaring en beheer".
Melanie Buys, hoof van ontwikkeling by die SOS, het gesê matrieks is met reg ontsteld oor welverdiende vakansiereëlings wat in die wiele gery word.
Die organisasie eis tronkstraf vir diegene verantwoordelik vir die uitlek van die vraestelle.
"Herskryf is ongelukkig die enigste oplossing. Sonder herskryf is die integriteit van die nasionale senior sertifikaat beslis onder verdenking," het sy gesê.
Die arme Matrieks… Hulle is alreeds so baie deur hierdie jaar.
Ek haal my hoed af vir vanjaar se matrieks, hulle is deur so baie hindernisse.
Oorskryf van vraestelle is belaglik – indien 'n leerder skielik beter presteer as wat sy jaarpunte aandui – kan die gevolgtrekking gemaak word dat hy/sy iewers "hulp" vandaan gekry het? Eenmaal 'n 30%ter altyd 'n 30%ter!!
Wat n gemors en skande, maar niemand in beheer blyk skaam te wees nie! Nou probeer die minister en haar 'getransformeerde' kaders die skande oplos deur n vlieg met n voorhamer by te kom. O treurigheid op note, ek probeer staan op my eie pote.
Waaruit moet hulle leer. Neem aan handboeke is ingegee. Die skuldiges kan mos nagespoor word. Laat hulle dan oorskryf